b'\n_START_ARTICLE_\nInstitutt for klinisk odontologi (UiB)\n_START_PARAGRAPH_\nInstitutt for klinisk odontologi (IKO) ved Universitetet i Bergen ble etablert som et eget institutt fra 1. januar 2008 i forbindelse med sammensl\xc3\xa5ingen av Det odontologiske og Det medisinske fakultet og er et av \xc3\xa5tte institutt p\xc3\xa5 Det medisinsk-odontologiske fakultet._NEWLINE_Ved instituttet er det ansatt 18 professorer og 13 f\xc3\xb8rsteamanuenser i heltids- eller deltidsstillinger. Inkludert administrasjonen og teknisk personell er det totalt 47 \xc3\xa5rsverk i faste stillinger. Med midlertidig tilsatte og eksternt finansierte prosjekter utf\xc3\xb8res det samlet omkring 60 \xc3\xa5rsverk ved instituttet. Instituttet er lokalisert i \xc3\x85rstadveien 17 og 21._NEWLINE_Institutt for klinisk odontologi best\xc3\xa5r av 12 seksjoner og 2 sentre._NEWLINE_Instituttet har som m\xc3\xa5lsetting \xc3\xa5 v\xc3\xa6re en ledende institusjon for forskning, utdanning og formidling innen det odontologiske fagfelt._NEWLINE_Instituttet har som m\xc3\xa5lsetting \xc3\xa5 utdanne 48 tannleger og 21 tannpleiere \xc3\xa5rlig. IKO tilbyr spesialistutdanning (videreutdanning) av tannleger, et kvalifiseringsprogram for tannleger utenfor EU-omr\xc3\xa5det og deltar i et engelskspr\xc3\xa5klig mastergradsprogram som koordineres av Senter for internasjonal helse._NEWLINE_IKOs forskning er vinklet mot translasjonsforskning med utgangspunkt i kliniske problemstillinger. Forskningen er spisset gjennom 5 sterke forskningsgrupper. Forskning og utdanning ved IKO foreg\xc3\xa5r i samvirke med andre institutt ved Det medisinsk-odontologiske fakultet og Odontologisk klinikk._NEWLINE_Fra IKO utg\xc3\xa5r \xc3\xa5rlig omkring 50 vitenskapelige publikasjoner og 5 doktorgradsavhandlinger. Instituttet har forskningsprosjekter finansiert av Norges forskningsr\xc3\xa5d, Helse Vest og Fylkestannlegen. IKO veileder rundt 30 Phd-kandidater i den organiserte forskerutdanningen p\xc3\xa5 Det medisinsk-odontologiske fakultet.'